Anthrax
Anthrax er et amerikansk heavy metal-band, der blev dannet i 1981. Bandet regnes for en af ”The Big Four” inden for genren thrash metal. De tre andre er Metallica, Slayer og Megadeth. Anthrax har gennem årene haft en del udskiftninger i besætningen med guitaristen Scott Ian (f. 1963) som eneste konstante medlem.
Anthrax blev dannet i New York i 1981 af guitaristerne Scott Ian og Danny Lilker (f. 1964). Bandets første faste sanger var Neil Turbin (f. 1963), og af mangel på gode bassister overtog Danny Lilkner hurtigt bassistrollen. På debutalbummet Fistful of Metal fra 1984 bestod Anthrax ud over Scott Ian, Danny Lilker og Neil Turbin af guitaristen Dan Spitz (f. 1963) og trommeslageren Charlie Benante (f. 1962). Kort tid efter udgivelsen forlod Neil Turbin og Danny Lilker bandet, og Joey Belladonna (f. 1960) og Frank Bello (f. 1965) tog over. Med denne besætning udgav Anthrax albummene Spreading the Disease (1985), Among the Living (1987), State of Euphoria (1988) og Persistence of Time (1990). Herefter fulgte flere udskiftninger, og forsangeren Joey Belladonna var i perioderne 1992-2005 og 2007-2010 afløst af hhv. John Bush (f. 1963) og Dan Nelson (f. 1976). Siden 2013 har Anthrax bestået af Scott Ian, Charlie Benante, Joey Belladonna, Frank Bello og guitaristen Jonathan Donais (f. 1979).
Med inspiration fra både punk og den britiske heavy metal-revival, den såkaldte New Wave of British Heavy Metal, var Anthrax med til at udvikle genren thrash metal i 1980’erne. Gruppens tekster er præget af et vist socialt engagement og er ikke uden humor. Som bandets hovedværk regnes albummet Among the Living fra 1987.
Som et af de første heavy metal-bands lod Anthrax sig inspirere af rap og hiphop og udgav i 1987 nummeret I'm the man, der er en humoristisk parodi på Beastie Boys. Sangen blander heavy metal og rap og indeholder samplinger med bl.a. Metallica og Run-D.M.C. I 1991 udgav Anthrax en coverversion af rapgruppen Public Enemys Bring the Noise. På sangen medvirker Chuck D. fra Public Enemy. De to grupper tog også på turné sammen.